**Pauline Elaine Davis-Thompson** (o.s. **Davis**, s. 9. heinäkuuta 1966) on entinen bahamalainen pikajuoksija, moninkertainen arvokisamitalisti. Hän harrasti kouluiässä useita urheilulajeja, kuten softballia, maahockeytä ja koripalloa. Yleisurheilun hän aloitti tosimielellä kolmetoistavuotiaana.

Davis-Thompson selviytyi Helsingin MM-kilpailuissa 1983 toisiin alkueriin sekä 100 että 200 metrillä. Hän toimi Bahaman joukkueen lipunkantajana Los Angelesin olympialaisissa 1984. Hän selviytyi kisoissa välieriin 100 metrillä ja juoksi toisen osuuden maansa pikaviestijoukkueessa, joka sijoittui kuudenneksi. Rooman MM-kilpailuissa 1987 Davis-Thompson eteni 100 metrillä toisiin alkueriin ja 200 metrillä välieriin. Saman vuoden Pan Amerikan kisoissa Indianapolisissa hän sai pronssia sekä 100 että 200  metrillä.

Davis-Thompson selviytyi Soulin olympialaisissa 1988 välieriin molemmilla pikamatkoilla. Aucklandin Kansainyhteisön kisoissa 1990 hän sai pronssia niin 100  kuin 200  metrilläkin. Sevillan MM-hallikisoissa 1991 hän sijoittui 60 metrillä viidenneksi ajalla 7,16. 200 metrillä hän putosi jatkosta välierissä. Myöhemmin samana vuonna Tokion MM-kilpailuissa Davis-Thompson sijoittui 200 metrillä seitsemänneksi ajalla 22,90. Puolta lyhyemmällä matkalla hän eteni välieriin. Barcelonan olympialaisissa 1992 ja Stuttgartin MM-kilpailuissa 1993 hän selviytyi välieriin sekä 100 että 200 metrillä.

Davis-Thompson saavutti hopeaa Barcelonan 1995 MM-hallikilpailujen 200 metrillä ajalla 22,68. Hän hävisi kilpailun voittaneelle Melinda Gainsfordille 0,04 sekuntia. Göteborgin MM-kilpailuissa 1995 hän saavutti hopeaa uudella matkallaan 400 metrillä ajalla 49,96 – Marie-José Pérec voitti kilpailun ylivoimaisesti juostuaan 49,28. Pikaviestissä Davis-Thompson toi Bahaman neljäntenä maaliin ajalla 43,14. Atlantan olympialaisissa 1996 hän paransi Bahaman 400 metrin ennätystä niin välierässä kuin loppukilpailussakin, jossa sijoittui neljänneksi tuloksella 49,28. Hän jäi mitalista 18 sadasosasekunnin päähän.. 4 × 100 metrin viestissä hän juoksi ankkuriosuuden Bahaman joukkueessa, joka saavutti Yhdysvaltain jälkeen hopeaa ajalla 42,14. 

Davis-Thompson putosi välierissä Pariisin MM-hallikilpailujen 200 metrillä 1997. Myöhemmin samana vuonna hän sijoittui Ateenan MM-kilpailuissa seitsemänneksi 400 metrillä ja kuului kuudenneksi sijoittuneeseen Bahaman pikaviestijoukkueeseen. Maebashin MM-hallikilpailuissa 1999 hän saavutti Ionela Tirlean ja Svetlana Gontšarenkon jälkeen pronssia 200 metrillä juostuaan ajan 22,70. Sevillan MM-kisoissa myöhemmin samana vuonna hän juoksi kolmannen osuuden Bahaman voittaessa 4 × 100 metrin viestin maailmanmestaruuden ajalla 41,92 – hopeajoukkue Ranska sai ajan 42,06. 

Davis-Thompson sijoittui Sydneyn olympialaisissa 2000 alun perin toiseksi 200 metrillä ajalla 22,27. Kilpailun voittanut Marion Jones menetti kuitenkin myöhemmin mitalinsa tunnustettuaan käyttäneensä dopingia. Davis-Thompson sai kultamitalin KOK:n päätöksellä 2009. Hän päätti olympiauransa pikaviestin kultamitaliin. Bahama voitti kilpailun ajalla 41,95; hopeajoukkue Jamaika sai ajan 42,13. Bahama juoksi samalla kokoonpanolla kuin edellisvuoden voittoisassa MM-viestissä: Savatheda Fynes, Chandra Sturrup, Davis-Thompson ja Debbie Ferguson .

Henkilökohtaiset ennätykset
---------------------------

Ulkoradat
100 metriä – 10,97 (2000)
200 metriä – 22,27 (2000)
400 metriä – 49,28 (1996)
Sisäradat
60 metriä – 7,16 (1991)
200 metriä – 22,68 (1995)
400 metriä – 52,16 (1996)

Lähteet
-------

* Pauline Davis-Thompson Kansainvälinen yleisurheiluliitto.  (englanniksi)
* Esittely KOK:n sivustolla (englanniksi)

### Viitteet

1. ↑  Athletics Olympic Games 1984 at Los Angeles (usa) Women: 4 × 100 m Relay Sports123 (englanniksi)
2. ↑  Athletics Pan American Games Women: 100 m Sports123 (englanniksi)
3. ↑  Athletics Pan American Games Women: 200 m Sports123 (englanniksi)
4. ↑  Athletics Commonwealth Games Women: 100 m Sports123 (englanniksi)
5. ↑  Athletics Commonwealth Games Women: 200 m Sports123 (englanniksi)
6. ↑  Athletics World Championships 1995 at Göteborg (swe) Women: 400 m Sports123 (englanniksi)
7. ↑  Athletics World Championships 1995 at Göteborg (swe) Women: 4 × 100 m Sports123 (englanniksi)
8. ↑  Athletics Olympic Games 1996 at Atlanta (usa) Women: 400 m Sports123 (englanniksi)
9. ↑  Athletics Olympic Games 1996 at Atlanta (usa) Women: 4 × 100 m Relay Sports123 (englanniksi)
10. ↑  Athletics World Championships 1997 at Athínai (gre) Women: 4 × 100 m Relay Sports123 (englanniksi)
11. ↑  Athletics World Indoor Championships 1999 at Maebashi (jpn) Women: 200 m Sports123 (englanniksi)
12. ↑  Athletics World Championships 1999 at Sevilla (spa) Women: 4 × 100 m Relay (englanniksi)
13. ↑  Marion Jonesin kultaa ei anneta toiselle dopingsekoilijalle.  *Helsingin Sanomat*, 10.12.2009. Artikkelin verkkoversio. Viitattu 10.12.2009.
14. ↑  Athletics Olympic Games 2000 at Sydney (aus) Women: 4 × 100 m Relay Sports123 (englanniksi)

  

Naisten 200 metrin juoksun olympiavoittajat

|  |
| --- |
| 1948: Fanny Blankers-Koen |
1952: Marjorie Jackson |
1956: Betty Cuthbert |
1960: Wilma Rudolph |
1964: Edith McGuire |
1968: Irena Szewińska |
1972: Renate Stecher |
1976: Bärbel Eckert |
1980: Bärbel Wöckel |
1984: Valerie Brisco-Hooks |
1988: Florence Griffith-Joyner |
1992: Gwen Torrence |
1996: Marie-José Pérec |
2000: Pauline Davis-Thompson |
2004: Veronica Campbell |
2008: Veronica Campbell-Brown |
2012: Allyson Felix |
2016: Elaine Thompson |
2020: Elaine Thompson-Herah |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |